Ryå

Ryå er Vendsyssels største og længste vandløb. Den har sit udspring i Jyske Ås, løber langs kanten af Store Vildmose, som har sit afløb i åen. Åen er fra Vildmosen og videre ned til Aabybro 10 – 15 meter bred og hvor den løber ud i Limfjorden er bredden øget til 20 – 30 meter og dybden er flere steder over 3 meter. Dette gør åen velegnet til kanosejlads og der er også kanoudlejning. Der er ligeledes gode fiskemuligheder i åen. Ryå afvander et areal på omkring 600 kvadratkilometer.

Forløb 
Ryå har sit udspring i to bække. Den ene bæk udspringer ved Bølbakke i kanten af Pajhede skov og den anden vest for dette sted. Efter de to bækkes sammenløb løber åen mellem de to gårde Hellumlund og Kibsdal. Området er fyldt med høje. Herefter møder Ryå følgende:
 Hellum by
 Hellum Nørreside og Kræmmergård
 Vestermarken
 Kølskegård krat og Gregersvad Bro, der går over Gregersvad Bæk
 Dværghøj, Kjeldslund og kælderbakker, flere høje
 Hallund by
 Tveden
 Egedal
 Østenkær
 Ørum Vestermark
 Jerslev Bro
 Engholt
 Flyden
 Hesteng
 Rebsenge
 Øster Hjermitslev Enge
 Manna og Gammel Hammelmose
 Grønborg og Store Bolskifte
 Grønborg Bro
 Stavad
 Villerup Kær
 Debelenge og Albækgård
 Rendbæk Bro
 Toftegårds Bro
 Helledi Enge
 Tueeng
 Kalsensgård og Mergelsbæk
 Bedholm
 Åstrupgård og Smækken der er et vandløb
 Aaby Bro og Aabybro
 Ryågård
 Birkelse
 Kølvring
 Fristrup Bro
 Brødløs en gård
 Skeelslund Bro
 Skeelslund Skov
 Gjøl Bro
og løber ud i Haldager Vejle i Limfjorden.

Jernalder og Vikingetid 
På et kort fra 1595 af Gerard Mercator er der ved Ryå angivet en markering, der fortæller, at her ligger den største by i Wensussel, denne benævnes ligeledes Wensussel. Ca. på dette sted ligger i dag landsbyen Hallund. Mellem Hallund og Klokkerholm ligger et af Nordens største oldtidsminder ved navn Stentinget. Man har konstateret, at der i dette område har været et større bysamfund i tiden mellem Jesu fødsel og o. 1000-tallet. Ryå må have været brugt til at komme til og fra byen.

Der var til slutningen af 1800-tallet pramfart på Ryå fra Limfjorden til Aabybro.

Lystfiskeri i Ryå 
Ryå danner rammen om et rigt dyreliv, hvilket også omfatter godt lystfiskeri. Åen rummer mange arter som bl.a.: Laks, havørred, bækørred, ål, gedde, brasen, aborre, skalle, lampret m.fl. Få danske vandløb tæller lige så mange arter. I oktober 2010 blev en af Danmarks største laks nogensinde fanget i Ryå, da man under elfiskeri fiskede et ikke mindre end 135 cm. langt eksemplar op.  

Fiskeri i Ryå kræver fisketegn. Dels forlanges Statens Fisketegn samt et af to lokale foreningers fiskekort. Fiskeretten til den nederste del af Ryå administreres af Sportsfiskersammenslutningen Nedre Ryå, der som navnet antyder ikke er en egentlig forening men en sammenslutning. Dette fiskevand strækker sig fra Den Hvide Bro i Store Vildmose til Ryås udløb i Limfjorden. Fra Den Hvide Bro opstrøms administreres fiskeretten af Brønderslev Lystfiskeriforening, som i øvrigt også har fiskeretten i Nørreå, et tilløb til Ryå vest for Brønderslev By. Medlemmer af foreningen har ligeledes ret til fiskeri i Sportsfiskersammenslutningen Nedre Ryås fiskevand. Enkelte lodsejere samarbejder ikke med de to foreninger, hvorfor der på deres jorder ikke er adgang til fiskeri. Men dette udgør kun en begrænset andel af den samlede strækning.

Eksterne kilder/henvisninger 

 Store Vildmose og Ryå 
 Sportsfiskersammenslutningen Nedre Ryå 
 Brønderslev Lystfiskeriforening

Noter 

Vandløb i Danmark